Koffiefontein-boer oorleef aanval met mes, brandAndries Myburgh (Foto: Verskaf) “Ek voel opstandig, bang en kwaad en dan word ek weer oorweldig deur dankbaarheid. Ek is dankbaar dat my man lewe en dat my kinders hul pa gespaar is. Ek is oorweldig deur God se genade.” Só vertel Lize Myburgh (28) nadat haar man, Andries (31), Maandagmiddag op hul plaas digby Koffiefontein in die Vrystaat deur twee aanvallers oorval en met ŉ mes gesteek is. Brandstof is ook oor hom uitgegooi. Sy is nog erg getraumatiseerd ná die voorval, maar is dankbaar vir almal wat haar gesin in hierdie moeilike tyd bygestaan en gehelp het. Myburgh het omstreeks 13:45 gaan sit om middagete te eet toe hy skielik rook geruik het. Hy is uit en het rook by een van sy store gesien. “Ek het uit die huis gehardloop en toe ek net om die hoek van die een stoor kom, het een van die aanvallers my met ŉ voorwerp oor die kop probeer slaan,” sê Myburgh. “Ek het met my arm gekeer dat die voorwerp nie my kop tref nie. My arm het die meeste houe gevat. “Een van die aanvallers het weer vir my gekom en ek het my teëgesit en hom onderstebo gestamp. Die ander aanvaller kom toe met ŉ mes en tref my teen die kop, arm en sy.” Die jong boer het homself verbete verdedig. “Net daarna het die een aanvaller ŉ tree teruggegee. Ek het ook teruggetree en op daardie oomblik my vuurwapen uitgeruk.” Myburgh het skote op die aanvallers begin afvuur en hulle het weggehardloop. “Ek het nie besef dat terwyl die een aanvaller besig was om my met die mes by te kom, die ander een petrol oor my uitgegooi het nie. “Terwyl ek met die vuurwapen in my hand gestaan het, het ek besef my bene is aan die brand.” Myburgh het na die swembad by sy huis gehardloop en ingespring om die vlamme te blus. Hy het daarna uitgeklim en die bure en polisie in kennis gestel van die voorval. Nooddienste is na die plaas ontbied en paramedici het sy steek- en brandwonde behandel. Twee groot skure het afgebrand. “Ongeveer 300 bale asook mielie-, koring- en lusernplante is vernietig. Twee van my trekkers en baie van my toerusting het uitgebrand. Ek het groot skade gely,” sê Myburgh. Myburgh se werkswinkel met al sy toerusting was in een van die skure wat afgebrand het.